**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О ИЗВОЗУ И УВОЗУ РОБЕ ДВОСТРУКЕ НАМЕНЕ**

**Члан 1.**

У Закону о извозу и увозу робе двоструке намене („Службени гласник РС”, број 95/13), у члану 3. став 1. тачка 11) после речи: „извоз,” речи: „или увоз” бришу се.

**Члан 2.**

У члану 4. после става 2. додаје се став 3, који гласи:

„Роба двоструке намене утврђена у Листи 1, Листи 2 и Листи 3 Конвенције о забрани развоја, производње, складиштења и употребе хемијског оружја и његовом уништавању („Службени гласник РС-Међународни уговори”, број 2/00-у даљем тексту: Хемијска конвенција) увози се на основу дозволе.”

**Члан 3.**

У члану 10. став 1. речи: „члана 4. став 1.” замењују се речима: „члана 4. ст. 1. и 3.”

**Члан 4.**

У члану 13. став 2. мења се и гласи:

„Ако један од органа из става 1. овог члана ускрати сагласност о издавању дозволе одлучује Влада, а ако два или више органа из става 1. овог члана ускрате сагласност дозвола се не може издати.”

**Члан 5.**

Члан 16. мења се и гласи:

„Члан 16.

Министарство може изузетно од одредаба чл. 13-15. овог закона, по посебној процедури издати дозволу за извоз или увоз робе двоструке намене, ако се привремено извозе или увозе сајамски, музејски и изложбени експонати ради учествовања на међународним манифестацијама.

Министарство прописује поступак издавања, облик и садржину дозволе из става 1. овог члана.

Одредбе овог закона не односе се на извоз или увоз робе двоструке намене, ако се:

1) извози или увози роба која припада безбедносним или одбрамбеним снагама Републике Србије, односно безбедносним или одбрамбеним снагама друге државе, која улази на, прелази преко, или излази са територије Републике Србије ради:

(1) испуњавања обавеза Републике Србије које проистичу из међународних споразума и чланства у међународним организацијама,

(2) учешћа у мултинационалним операцијама,

(3) учешћа на међународним вежбама, које се изводе на или ван територије Републике Србије;

2) извози или увози роба у циљу пружања хуманитарне помоћи или донације у хитним случајевима.”

**Члан 6.**

У члану 24. став 1. после речи: „увоза” додају се речи: „робе из члана 4. став 3. овог закона”.

**Члан 7.**

У члану 29. став 1. после речи: „увоза” додају се речи: „робе из члана 4. став 3. овог закона”.

У ставу 3. речи: „извоза, односно увоза робе двоструке намене” замењују се речима: „извоза робе двоструке намене, односно увоза робе из члана 4. став 3. овог закона”.

**Члан 8.**

У члану 30. после става 1. додаје се нови став 2, који гласи:

„Примена овог закона неће утицати на преузете обавезе Републике Србије по основу међународних уговора, укључујући обавезе које проистичу из Хемијске конвенције”.

Досадашњи став 2. постаје став 3.

**Члан 9.**

Овај закон ступа на снагу осмог дана од дана објављивања у „Службеном гласнику Републике Србије”.